DSB's ansatte står ikke alene i deres kamp for ordentlige, kollektive aftaler og tillidsfolk. Det vælter ind med støtteerklæringer.

Vi vil vise DSB's ledelse og DSB's ansatte, at vi er mange andre faggrupper, der bakker op om deres kamp.

Christian Nielsen, klubformand

"Vi er dybt bekymrede, når en arbejdsgiver fjerner medarbejdernes mulighed for medindflydelse og samtidig ophæver arbejdstidsaftalen med udsigt til store forringelser af de ansattes arbejdsvilkår", skriver pædagogernes fagforbund BUPL.

Også stilladsarbejdere, lærere, fængselsbetjente, tømrere, murere, socialrådgivere har luftet deres støtte til de DSB-ansatte i udtalelser og på Facebook.

En hård lussing

Fængselsforbundet i Danmark er "chokerede over at se en arbejdsgiver fjerne medarbejdernes medindflydelse i én hård lussing. Reducering i antallet af tillidsrepræsentanter og ophævelse af arbejdstidsaftale med store forringelser i sigte. Det er ikke kun medarbejderne i DSB, der er rystede, det er fundamentet under den danske model."

DSB har opsagt mere end 100 lokalaftaler, og de ansatte aner derfor ikke, hvilke rettigheder de har, når der skal udarbejdes vagtplaner, aftales overarbejde, arbejdstid – og alt andet som lokalaftalerne hidtil har sikret.

>>LÆS OGSÅ: DSB fratager tillidsrepræsentanter deres hverv

I sidste uge afbrød DSB forhandlingerne med Dansk Jernbaneforbund om nye lokalaftaler og fratog i forlængelse heraf alle 99 tillidsrepræsentanter i DSB deres tillidshverv.

Deres kamp er vores kamp

– De ansattes kamp er også vores kamp. DSB's ledelse presser de kollektive rettigheder og undergraver den danske model. DSB angriber tillidsmandssystemet, den demokratiske tilgang til arbejdsmarkedet og helt basale rettigheder som retten til at have indflydelse på sin egen arbejdstid, siger Christian Nielsen, formand for Murer og murerarbejdsmændenes faglige klub København, til Arbejderen.

Han uddyber:

– De offentligt ansattes arbejdsforhold er under pres. Den ene offentlige gruppe efter den anden bliver angrebet. Det undergraver vores allesammens velfærdssamfund.

Murerne delte torsdag eftermiddag løbesedler ud på Hovedbanegården i København sammen med andre fagligt aktive og DSB-ansatte for at gøre offentligheden opmærksom på forholdene for de ansatte:

– Vi er med på Hovedbanegården for at være synlige og vise DSB's ledelse og DSB's ansatte, at vi er mange andre faggrupper, der bakker op om deres kamp.

Giver kampgejst

Opbakningen betyder meget for de DSB-ansatte.

– Støtten fra de øvrige faggrupper varmer og giver håb og kampgejst, siger en anonym DSB-ansat til Arbejderen.

>>LÆS OGSÅ: DSB må gerne være medlem af privat arbejdsgiverforening

I går mødtes DSB med Dansk Jernbaneforbund, og jernbaneforbundet oplyser, at parterne er enige om at fortsætte forhandlingerne om vilkårene ved overgangen til Jernbaneoverenskomsten.

"Der er fortsat betragtelige uenigheder om arbejdstid og medarbejderindflydelse, og Dansk Jernbaneforbund accepterer ikke de forringelser, DSB har fremlagt," hedder det i en pressemeddelelse.